CELEX: 32021D0874
Language: bg
Date: 2021-05-26 00:00:00
Title: Решение (ЕС) 2021/874 на Европейската централна банка от 26 май 2021 година за изменение на Решение (ЕС) 2019/1743 относно олихвяването на наличностите от свръхрезерви и на някои депозити (ЕЦБ/2021/25)

31.5.2021   
               
               
                  BG
               
               
                  Официален вестник на Европейския съюз
               
               
                  L 191/43
               
            
         РЕШЕНИЕ (ЕС) 2021/874 НА ЕВРОПЕЙСКАТА ЦЕНТРАЛНА БАНКА
         от 26 май 2021 година
         за изменение на Решение (ЕС) 2019/1743 относно олихвяването на наличностите от свръхрезерви и на някои депозити (ЕЦБ/2021/25)
         УПРАВИТЕЛНИЯТ СЪВЕТ НА EВРОПЕЙСКАТА ЦЕНТРАЛНА БАНКА,
         като взе предвид Договора за функционирането на Европейския съюз, и по-специално член 127, параграф 2, първо тире от него,
         като взе предвид Устава на Европейската система на централните банки и на Европейската централна банка, и по-специално член 3.1, първо тире и членове 17—19 от него,
         като има предвид, че:
         
                     (1)
                  
                  
                     В Решение за изпълнение C(2021) 2502 final на Комисията от 14 април 2021 г. за установяване на необходимите условия за администриране на операциите по получаване на заеми съгласно Решение (ЕС, Евратом) 2020/2053 на Съвета и за операциите по предоставянето на средства за заеми, отпускани в съответствие с член 15 от Регламент (ЕС) 2021/241 на Европейския парламент и на Съвета (1), се предвижда наред с другото администриране на операциите по получаване на заеми в контекста на NextGenerationEU, който е приет за финансиране на инициативи за възстановяване от кризата с COVID-19, като същевременно се улеснява екологосъобразният и цифровият преход на икономиката на Съюза.
                  
               
                     (2)
                  
                  
                     Управителният съвет счита, че пруденциалните касови наличности, които се държат по специална сметка в Европейската централна банка (ЕЦБ) в съответствие с член 13, параграф 2 от Решение за изпълнение C (2021) 2502 final, следва да бъдат освободени от отрицателни лихвени проценти.
                  
               
                     (3)
                  
                  
                     В съответствие с член 22 от Решение за изпълнение C(2021) 2502 final операциите по получаване на заеми, управление на дълга и отпускане на заеми в рамките на NextGenerationEU няма да бъдат изпълнявани до датата на влизане в сила на Решение (ЕС, Евратом) 2020/2053 на Съвета. Тъй като обаче се очаква операциите по получаване на заеми, управление на дълга и отпускане на заеми в рамките на NextGenerationEU да започнат през юни 2021 г., е необходимо да се подготви правната рамка на ЕЦБ за това изпълнение и поради това е целесъобразно Решение (ЕС) 2019/1743 (ЕЦБ/2019/31) да бъде изменено преди датата на влизане в сила на Решение (ЕС, Евратом) 2020/2053 на Съвета, за да се предвидят такива освобождавания. Ето защо настоящото решение следва да влезе в сила незабавно.
                  
               
                     (4)
                  
                  
                     Поради това Решение (ЕС) 2019/1743 (ЕЦБ/2019/31) следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Изменение
            Член 2 от Решение (ЕС) 2019/1743 (ЕЦБ/2019/31) се заменя със следното:
            
               
                  „Член 2
                  Олихвяване на някои депозити, държани в ЕЦБ
                  
                     1.   Сметките, поддържани в ЕЦБ в съответствие с Решение ЕЦБ/2003/14 на Европейската централна банка (*1) Решение ЕЦБ/2010/31 на Европейската централна банка (*2), Решение ЕЦБ/2010/17 на Европейската централна банка (*3) и Регламент (ЕС) 2020/672 на Съвета (*4), продължават да се олихвяват с лихвения процент за депозитното улеснение. Когато обаче е необходимо по тези сметки да бъдат държани депозити преди датата, на която трябва да се извърши плащане в съответствие със законовите или договорните разпоредби, приложими към съответния механизъм, тези депозити се олихвяват през този предварителен период с нула процента или с лихвения процент за депозитното улеснение, който от тях е по-висок.
                  
                  
                     2.   Специалната сметка, поддържана в ЕЦБ в съответствие с член 13, параграф 2 от Решение за изпълнение C(2021) 2502 final на Комисията от 14 април 2021 г. за установяване на необходимите условия за администриране на операциите по получаване на заеми съгласно Решение (ЕС, Евратом) 2020/2053 на Съвета и за операциите по предоставянето на средства за заеми, отпускани в съответствие с член 15 от Регламент (ЕС) 2021/241 на Европейския парламент и на Съвета (*5), за целите на пруденциалните касови наличности по посочения член се олихвява с нула процента или с лихвения процент за депозитното улеснение, който от тях е по-висок, освен когато общата сума на депозитите, държани в тази специална сметка надхвърля 20 милиарда евро, в който случай превишението се олихвява с лихвения процент за депозитното улеснение.
                  
               
            
         
         
            Член 2
            Влизане в сила
            Настоящото решение влиза в сила в деня след публикуването му в Официален вестник на Европейския съюз.
         
         
            Съставено във Франкфурт на Майн на 26 май 2021 година.
            
               
                  За Управителния съвет на ЕЦБ
               
               
                  Председател на ЕЦБ
               
               Christine LAGARDE
            
         
         
            (1)  C(2021) 2502 final.